Covid-19-getal in SA styg verderSó styg die aantal Covid-19-gevalle in Suid-Afrika. Die getal Suid-Afrikaners wat positief getoets het vir Covid-19, die siekte wat veroorsaak word deur die nuwe koronavirus, het van 402 tot 554 toegeneem. Dit is ŉ toename van 37%, aansienlik minder as die toename van 46% tussen Sondag en Maandag. Dr. Zweli Mkhize, minister van gesondheid, het Dinsdag aangekondig dat vyf mense reeds van die virus herstel het sedert die eerste geval op 5 Maart in Suid-Afrika aangeteken is. Twee mense word egter in die hoësorgeenheid in private hospitale behandel. Dit is onseker waar dié pasiënte hulle bevind. Gauteng het steeds die meeste gevalle (307). Volgens die minister is die meeste van dié pasiënte in Johannesburg, Ekurhuleni en Tshwane. Kaapstad het 113 gevalle, en KwaZulu-Natal 80. In die Vrystaat het 18 mense tot dusver positief getoets vir die virus. “Die meeste van dié mense het ŉ kerkdiens bygewoon waar vyf buitelanders teenwoordig was wat die virus onder lede gehad het,” sê Mkhize. “Dit is van sleutelbelang dat ons nou al die kerkgangers opspoor en vir die virus toets.” Mkhize sê ŉ stand van afsondering was nodig om die verspreiding van die virus so vinnig moontlik te bekamp, maar Suid-Afrikaners moenie verwag dat die gevalle nou skielik gaan afneem nie. “Ons gaan waarskynlik nog ŉ aansienlike styging in gevalle sien. Lande soos Korea het eers ŉ daling in gevalle gesien vier weke nadat soortgelyke maatreëls ingestel is. Maar ons hoop om in die volgende paar weke ŉ afname in dié getalle te sien,” sê Mkhize. Hy sê dit is steeds goed dat daar nog nie baie gevalle van interne verspreiding was waar Suid-Afrikaners wat nié in die buiteland was nie, by mekaar aangesteek het. “Dit is ook goed dat nie baie mense ernstig siek is nie.” Die aantal Covid-19-gevalle per provinsie. Mkhize het gesê dat Suid-Afrikaners hulself as soldate moet beskou wat saam die virus beveg. “Elkeen moet verantwoordelik optree en sy deel doen om te keer dat die virus versprei.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.